Det var ulovligt, da Inger Støjberg pålagde Udlændingestyrelsen, at adskille barnebrude fra deres ægtefæller, lyder det fra Ombudsmanden.

Folketingets Ombudsmand finder det ’særdeles kritisabelt’, at udlændinge- og integrationsminister Inger Støjberg (V) sidste år gav ordre til, at såkaldte barnebrude ikke længere måtte indkvarteres sammen med deres ældre ægtefæller.

Folketingets Ombudsmands vurderer i et udkast til kritik af udlændinge- og integrationsministeren, ’at instruksen efter sit indhold var ulovlig, og at den samtidig medførte en betydelig risiko for, at der blev truffet forkerte afgørelser i konkrete sager om adskilt indkvartering’.

Udkastet er oversendt til Inger Støjberg. der i dag tager kritikken til efterretning. Men hun ændrer ikke holdning til selve sagen.

- Jeg mener, at det er fuldstændig uacceptabelt, at piger bliver indkvarteret med væsentligt ældre mænd, og det er ingen hemmelighed, at jeg har ønsket en så restriktiv linje som overhovedet muligt inden for lovens rammer. Derfor greb vi også hurtigt ind, da det blev klart, at barnebrude rent faktisk havde været accepteret i det danske asylsystem, skriver Støjberg i en pressemeddelelse.

Instruksen om ikke længere at indkvartere de såkaldte barnebrude sammen med deres ægtefæller blev udsendt til asylcentrene i februar sidste år. Men allerede i efteråret fik parrene igen lov til at bo sammen. Det viste sig, at adskillelsen var på kant med blandt andet børnekonventionen og Den Europæiske Menneskerettighedskonvention.

Men det har altså ikke ændret på ministerens holdning.

- Det var og er helt afgørende for mig, at vi allerede i det øjeblik, asylansøgere sætter deres ben på dansk grund, markerer, hvordan det danske samfund fungerer - med demokratiske frihedsrettigheder, hvor man selv vælger sin ægtefælle, skriver Støjberg i dagens pressemeddelelse.